title: Az Európai Parlament és a Tanács (EU) 2018/411 irányelve (2018. március 14.) az (EU) 2016/97 irányelvnek a tagállami átültető rendelkezések alkalmazásának kezdőnapja tekintetében történő módosításáról (EGT-vonatkozású szöveg. )

text:
               19.3.2018

               HU

               Az Európai Unió Hivatalos Lapja

               L 76/28

         AZ EURÓPAI PARLAMENT ÉS A TANÁCS (EU) 2018/411 IRÁNYELVE
   (2018. március 14.)
   az (EU) 2016/97 irányelvnek a tagállami átültető rendelkezések alkalmazásának kezdőnapja tekintetében történő módosításáról
   (EGT-vonatkozású szöveg)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 53. cikke (1) bekezdésére és 62. cikkére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   rendes jogalkotási eljárás keretében (1),
   mivel:

               (1)

               Az (EU) 2016/97 európai parlamenti és tanácsi irányelv (2) a biztosítási és a viszontbiztosítási termékek, valamint a biztosítási alapú befektetési termékek biztosításközvetítők, biztosítók, ezek alkalmazottai, továbbá a kiegészítő biztosításközvetítői tevékenységet végző személyek általi, Unióban történő értékesítésére vonatkozó nemzeti rendelkezéseket harmonizálja.

               (2)

               Az (EU) 2016/97 irányelv 42. cikkének (1) bekezdése alapján a tagállamoknak hatályba kell léptetniük azokat a törvényi, rendeleti és közigazgatási rendelkezéseket, amelyek szükségesek ahhoz, hogy az említett irányelvnek legkésőbb 2018. február 23-tól megfeleljenek.

               (3)

               A Bizottság 2017. szeptember 21-én elfogadta az (EU) 2016/97 irányelvet kiegészítő (EU) 2017/2358 (3) és (EU) 2017/2359 (4) felhatalmazáson alapuló rendeleteket.

               (4)

               Az Európai Parlament az (EU) 2017/2358 és az (EU) 2017/2359 felhatalmazáson alapuló rendeletekkel szembeni kifogás mellőzéséről szóló határozataiban felkérte a Bizottságot arra, hogy fogadjon el jogalkotási javaslatot, amelyben 2018. február 23. helyett 2018. október 1-jét határozza meg az (EU) 2016/97 irányelvnek való megfeleléshez szükséges törvényi, rendeleti és közigazgatási rendelkezések alkalmazásának kezdőnapjaként. Az Európai Parlament az említett kérés indoklásában kiemelte, hogy több időt kell adni a biztosítóknak és biztosításértékesítőknek arra, hogy jobban fel tudjanak készülni az (EU) 2016/97 irányelv helyes és eredményes végrehajtására, és végre tudják hajtani az (EU) 2017/2358 és az (EU) 2017/2359 felhatalmazáson alapuló rendeleteknek való megfeleléshez szükséges technikai és szervezeti változtatásokat.

               (5)

               Az (EU) 2016/97 irányelvet ezért ennek megfelelően módosítani kell.

               (6)

               Mivel az (EU) 2016/97 irányelvnek való megfeleléshez szükséges törvényi, rendeleti és közigazgatási rendelkezések hatályba léptetéséig nagyon rövid idő maradt, valamint a jogbiztonság biztosítása és az esetleges piaci zavar elkerülése érdekében ennek az irányelvnek sürgősen hatályba kell lépnie, és azt visszaható hatállyal, 2018. február 23-tól kell alkalmazni.

               (7)

               Következésképpen ebben az esetben az Európai Unióról szóló szerződéshez és az Európai Unió működéséről szóló szerződéshez csatolt, a nemzeti parlamenteknek az Európai Unióban betöltött szerepéről szóló 1. jegyzőkönyv 4. cikkében meghatározott, sürgős esetekre vonatkozó kivétel alkalmazása is indokolt,

         ELFOGADTA EZT AZ IRÁNYELVET:
   1. cikk
   Az (EU) 2016/97 irányelv a következőképpen módosul:

               1.

               A 42. cikk (1) bekezdésében az első albekezdés helyébe a következő albekezdések lépnek:
               „(1)   A tagállamok 2018. július 1-jéig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.
               Ezeket a rendelkezéseket a tagállamok legkésőbb 2018. október 1-jétől alkalmazzák.”;

               2.

               A 44. cikk első bekezdése helyébe a következő szöveg lép:
               „Az ezen irányelv II. mellékletének A. részében felsorolt irányelvekkel módosított 2002/92/EK irányelv 2018. október 1-jével hatályát veszti, az ezen irányelv II. mellékletének B. részében foglalt irányelveknek a belső jogba történő átültetésére vonatkozó határidőkkel kapcsolatos tagállami kötelezettségeket nem érintve.”

         2. cikk
   Ez az irányelv az Európai Unió Hivatalos Lapjában való kihirdetésének napján lép hatályba.
   Ezt az irányelvet visszaható hatállyal, 2018. február 23-tól kell alkalmazni.
   3. cikk
   Ennek az irányelvnek a tagállamok a címzettjei.

      Kelt Strasbourgban, 2018. március 14-én.

            az Európai Parlament részéről

            az elnök

         A. TAJANI

            a Tanács részéről

            az elnök

         L. PAVLOVA

      (1)  Az Európai Parlament 2018. március 1-i álláspontja (a Hivatalos Lapban még nem tették közzé) és a Tanács 2018. március 9-i határozata.

      (2)  Az Európai Parlament és a Tanács (EU) 2016/97 irányelve (2016. január 20.) a biztosítási értékesítésről (HL L 26., 2016.2.2., 19. o.).

      (3)  A Bizottság (EU) 2017/2358 felhatalmazáson alapuló rendelete (2017. szeptember 21.) az (EU) 2016/97 európai parlamenti és tanácsi irányelvnek a biztosítókra és a biztosításértékesítőkre vonatkozó termékfelügyeleti és -irányítási követelmények tekintetében történő kiegészítéséről (HL L 341., 2017.12.20., 1. o.).

      (4)  A Bizottság (EU) 2017/2359 felhatalmazáson alapuló rendelete (2017. szeptember 21.) az (EU) 2016/97 európai parlamenti és tanácsi irányelvnek a biztosítási alapú befektetési termékek értékesítésére vonatkozó tájékoztatási követelmények és üzletviteli szabályok tekintetében történő kiegészítéséről (HL L 341., 2017.12.20., 8. o.).